རང་གི་ཁ་དང་རྒྱབ་ཀྱི་འཚོ་བའི་ཆེད་དུ་ལས་ཀ་བྱེད་པ་ནི།མི་དང་བཅས་པའི་སྲོག་ཆགས་ཐུན་མོང་གི་སྤྱི་ཆོས་སུ་གྲུབ་ཅིང་།སྲོག་ཆགས་ཀྱི་རིགས་ཀུན་ལས་རང་གི་རིགས་མཐུན་སྤྱི་ཡི་ད་ལྟ་དང་མ་འོངས་པའི་འདུན་མ་བསྲུང་ཞིང་།ཡབ་མེས་རྣམས་ནས་བརྒྱུད་པའི་མྱོང་བ་རྣམས་ཕྱི་རབས་པ་དག་ལ་བརྒྱུད་ཅིང་སྤེལ་བ་དང་།རང་གི་རིགས་དེ་ཡི་ཐུན་མོང་གི་འཚོ་བའི་གོམས་སྲོལ་དང་རིག་གནས་ཀྱི་དགོས་མཁོའི་དབང་གིས།རིག་གནས་ཀྱི་ཤེས་བྱ་སྣ་ཚོགས་རང་གི་རིགས་དེ་ལ་སློབ་ཁྲིད་བྱེད་པ་ནི།མི་ཁོ་ན་མ་གཏོགས་པར་སྲོག་ཆགས་གཞན་གྱི་རིགས་གང་ལའང་མེད་ཕྱིར།མི་རིགས་སྣ་མང་འདུས་སྡོད་བྱེད་པའི་རང་རེའི་རྒྱལ་ཁབ་འདིར་མི་རིགས་རང་མཚན་པའི་ཁེ་དབང་སྲུང་བའི་སླད་དུ་མི་རིགས་སློབ་གསོ་ཞེས་པའི་སློབ་གསོ་ཡན་གར་པ་ཞིག་ལག་ཏུ་བསྟར་བ་ནི།མི་རིགས་ཐ་དད་པ་དག་གི་སྐད་ཡིག་རིག་གནས་ཀྱི་ཁྱད་ཆོས་དང་རིན་ཐང་ལ་དམིགས་ཏེ།མི་རིགས་དག་གི་ཐུན་མོང་མ་ཡིན་པའི་རིག་གནས་བདག་སྐྱོང་དང་དར་འཕེལ་བྱ་བའི་སླད་དུ་སྤེལ་བཞིན་པའི་སློབ་གསོ་ཐབས་ལམ་ཁྱད་པར་བ་ཞིག་ཡིན་ཞིང་།ལྷག་པར་ཡི་གེ་ཡོད་པའི་མི་རིགས་ཤིག་ཡིན་ན།ཇི་སྲིད་ཆུ་ཡི་ཐིགས་པ་ཞིག་རྒྱ་མཚོའི་ནང་དུ་བླུག་ན་རྒྱ་མཚོ་མ་འཛད་པ་དེ་སྲིད་དུ་ཆུ་ཐིགས་དེ་ལ་བསྐམ་པའི་དུས་མི་འབྱུང་བ་བཞིན།མི་རིགས་ཤིག་གི་སྐད་ཆ་དང་རིག་གནས་མ་ཉམས་པ་དེ་སྲིད་དུ་མི་རིགས་དེ་ལ་རང་གི་ཕ་སྐད་ཀྱི་ལམ་ནས་སློབ་ཁྲིད་བྱེད་པའང་ཡུན་རིང་ལ་ཡོད་སྲིད་པས།མི་རིགས་དེའི་སྐད་ཡིག་ལ་བརྟེན་ནས་མི་རིགས་རིག་གནས་རྒྱུན་འཛིན་དང་།བཀོལ་སྤྱོད་བྱ་བ་ལ་མཁོ་བའི་སྤྱོད་ཡོན་གཉིས་ལྡན་གྱི་མི་སྣ་མང་པོ་སྐྱེད་བསྲིངས་ཏེ།རྒྱལ་ཁབ་འདི་ཆབ་སྲིད་ཀྱི་ཆ་ནས་བདག་དབང་གཅིག་ཏུ་གྱུར་པ་དང་།རིག་གནས་ཀྱི་ཐད་དུ་མེ་ཏོག་སྣ་མང་བཀྲ་བའི་དགའ་ཚལ་ཡིད་དུ་འོང་བ་ཞིག་ཏུ་བསྐྲུན་དགོས་སྟབས།དགེ་རྒན་གྱི་ལས་ཀ་ནི་ནམ་ཡང་མི་རིགས་ཀྱི་འདུན་མ་དང་མཉམ་དུ་གནས་ཤིང་།དགེ་རྒན་ནི་མི་རིགས་ཤིག་གི་མི་རབས་ཕྱི་མ་གསོ་སྐྱོང་གནང་མཁན་གྱི་བྱེད་པོ་དང་།རྒྱལ་ཁབ་ཀྱི་འཕེལ་རྒྱས་ལ་མཁོ་བའི་མི་སྣ་འཇོན་ཐང་ཅན་སྐྱེད་སྲིང་བྱེད་མཁན་ཡིན་ཞིང་།མི་རིགས་ཤིག་གི་འཕེལ་རྒྱས་དང་དང་།རིག་གནས་སློབ་གསོའི་དགོས་མཁོའི་དབང་གིས།ང་དང་ཁྱོད་ལྟ་བུ་ལ་དགེ་རྒན་ཞེས་པའི་མིང་གིས་བོས་ཏེ།མི་དམངས་ཀྱི་རྔུལ་ཁྲག་ལས་བསྡུས་པའི་ཕོགས་དངུལ་ལ་བརྟེན་ནས།མི་སྒེར་དང་ཁྱིམ་ཚང་ཧྲིལ་པོའི་འཚོ་བ་སྐྱེད་པར་བྱེད་པ་འདི་ལགས་ན།རང་རེ་རྣམས་ཀྱིས་ཀྱང་ནམ་ཡང་རྒྱལ་ཁབ་དང་མི་རིགས་ཀྱི་འདུན་མ་ལ་དམིགས་ཏེ།དྲིན་ཚོར་ཞིང་དྲིན་དྲན་པ་དང་།དྲིན་ལན་གཟོ་ཐབས་ལ་འབད་བཞིན།ད་ལྟའི་མིག་མདུན་གྱི་སློབ་མ་འདི་དག་སྐྱེད་སྲིང་ལེགས་པོ་ཞིག་བྱ་ཐུབ་ན།རང་ལ་ལས་སྐལ་འདི་གནང་བའི་རྒྱལ་ཁབ་དང་མི་རིགས་ཀྱི་འདུན་མའང་འགྲུབ་ཅིང་།རང་དང་རིགས་མཐུན་གྱི་མི་རབས་རྗེས་མ་དག་ལའང་ད་དུང་ལས་ཀ་འདི་དང་འདི་འདྲ་བ་བསྒྲུབ་པའི་བསྐལ་པ་ལྡན་ཞིང་།མི་རིགས་འདི་ལའང་ནམ་ཡང་གཞན་དྲིང་མི་འཇོག་པའི་རིག་གནས་དང་།གཞན་ལ་མི་རེ་བའི་སྐད་ཆ།གཞན་དང་མི་མཚུངས་པའི་གོམས་སྲོལ།གཞན་གྱིས་བསྒྲུབ་མི་ཐུབ་པའི་ལས་ཀ་སྣ་ཚོགས་ཡོད་པ་གསལ་བོར་རྟོགས་བཞིན།མི་རེ་རེ་བ་ནི་མི་རིགས་ཤིག་གི་ཆ་ཤས་གལ་ཆེན་རེ་ཡིན་ཞིང་།མི་རིགས་ཞེས་པ་ནི་རང་གི་རིགས་མཐུན་གྱི་བྱེ་བྲག་མང་པོའི་རྗེས་སུ་འགྲོ་བའི་སྤྱི་མཚན་གྱི་སྤྱི་ཞིག་ཡིན་པས།ང་དང་ཁྱོད་དང་ཁོ་ལ་མི་བརྟེན་པའི་ཚུགས་ཐུབ་ཀྱི་མི་རིགས་རང་དབང་བ་ཞིག་གཞི་མ་གྲུབ་ཅིང་།མི་སུ་དང་གང་གིས་ཀྱང་མི་རིགས་རེ་རེ་དང་མི་རིགས་དུ་མ་འདུས་པའི་རྒྱལ་ཁབ་ཅིག་ལ་ཞབས་ཏོག་ལེགས་པོ་བསྒྲུབ་མི་ཐུབ་ན་ཡང་ཞབས་འདྲེན་གྱི་ལས་ཀ་ཅིས་ཀྱང་བྱ་མི་འོས་པར།དགེ་རྒན་གྱི་མིང་གིས་འབོད་པའི་མི་དག་ནི་མི་རིགས་དེ་ཡི་གྲས་ཀྱི་རིག་གནས་པ་དང་།མི་རབས་ཕྱི་མ་སྐྱོང་བའི་མ་མ།མ་འོངས་འདུན་མ་གསོ་བའི་ལམ་མཁན་ཡིན་པས།རང་ཉིད་ཀྱིས་ཉེས་བྱས་ཙམ་ནི་མི་རིགས་ཤིག་གི་ཉེས་པ་དང་།རྒྱལ་ཁབ་ཅིག་གི་ཞབས་འདྲེན་དུ་འགྱུར་ངེས་ཤིང་།ལྷག་པར་ད་ལྟར་བཞིན་ལོ་རེར་སློབ་མ༨༠ཙམ་འཕྲོ་བརླག་ཏུ་བཏང་ན།བགྲང་བྱ་སུམ་ཅུའི་ཡུན་ལ་མི་སྣ༢༤༠༠ལྷག་བྱས་ཉེས་སུ་འགྱུར་ཞིང་།དེ་ལྟའི་ཉེས་པ་ནི་ཚེ་འདི་ཙམ་མ་ཟད་པར་གལ་ཏེ་སྐྱེ་བ་ཕྱི་མ་ཟེར་བ་ཞིག་ཡོད་ན།དེ་དུས་སུའང་འདག་ཐུབ་དཀའ་བ་ཡང་ཡང་བསམ་ཞིང་།བདག་གི་བྱས་ཉེས་འདི་ཡི་དབང་གིས་རང་དང་དངོས་བརྒྱུད་གང་རུང་གི་སློབ་མ་དག་ཀྱང་དེ་བཞིན་ཡིན་ཞིང་།དེས་ན་མི་རིགས་འདི་ལ་བསྐྱེད་པའི་ཉེས་པ་ནི་མི་གཅིག་གི་ཉེས་པ་ཙམ་མ་ཡིན་པར།མི་རིགས་ཤིག་གི་འདུན་མ་ལ་གནོད་པའི་ཉེས་པ་ཆེན་པོ་ཞིག་ཏུ་བསམ་ནས།ང་ནི་མི་རིགས་ཤིག་གི་འཐུས་ཚབ་ཡིན་ལ།ང་ལ་མི་རིགས་ཤིག་གོང་དུ་འདེགས་པའི་འགན་འཁྲི་ཡོད་པར་རྟོགས་པར་ཏེ།ནམ་ཡང་སློབ་མ་ལ་ཕན་ཞིང་སྤྱི་ཚོགས་ལ་དགེ་བ།ཚེ་འདི་ལ་ལེགས་ཤིང་ཕྱི་མ་ལ་བཟང་བའི་ལས་ཀ་འདི་ལ་འབད་པ་ལྷོད་བྱའོ།།